Martin Lumbye

Martin Lumbye (født 1. januar 1972) er i dag administrerende direktør i Carama Family Office og Polar Bear, som er familiekontor- og investeringsselskab for henholdsvis Familien Ramstrup og Familien Lund Petersen. Begge familier har skabt deres formuer med baggrund i Pandora. Han har fra 2013-2023 været CEO i North-East Venture - en international kapitalfond med base i København. 

Martin Lumbye indledte sin erhvervskarriere i 1997 som presse- og marketingschef i teaterlivet med seks år hos Dr. Dante. I de samme år er han i forskellige perioder også presse- og marketingschef for Granhøj Dans, Mungo Park, Mammutteatret, Østre Gasværk og Copenhagen International Ballet. I januar 2003 tiltræder han som generalsekretær for Aarhus Festuge. I 2006 var han med til at udvikle og lancere rejsesøgemaskinen Momondo og siden sælge virksomheden. 

Han har haft flere bestyrelsesposter i dansk erhvervsliv - herunder Schimidt Hammer og Lassen Arkitekter,  Unisport A/S, Carama Invest, Dyrberg Kern, Momondo og Rokoko Electronics.

Baggrund 
Martin Lumbye blev født i 1972 i Sydkorea. Han kom til Danmark i 1974. De første år voksede han op i Horsens, men familien flyttede siden hen til Als. Martin Lumbye har studeret dramaturgi på Aarhus Universitet - et studie som dog blev afbrudt efter fire år, da der kom et jobtilbud fra teatret Dr. Dante i København. Han bor på Christianshavn i København sammen med kæresten Louise Linde Bertelsen og tre døtre.

Carama Family Office og PolarBear 
I 2023 blev Martin Lumbye CEO for både Carama Family Office og Polar Bear, som har fælles organisation med hovedkvarter i København.

Carama Family Office er stiftet i 2023 af Bente og Kenneth Ramstrup. Familiens formue er skabt gennem Kenneth Ramstrups mangeårige tilknytning til Pandora som salgsdirektør i smykkekoncernen, som han også var aktionær i.

Polar Bear har også rødder i Pandoras erhvervseventyr. Michael Lund Petersen, der blev tilskrevet en stor del af Pandoras succes med at etablere sig på det amerikanske marked, har sammen med sin hustru etableret familiekontoret og investeringsvirksomheden målrettet bl.a. iværksætteri og venture.

North-East Venture 
Fra 2013 til 2023 var Martin Lumbye CEO og bestyrelsesmedlem i den internationale venture kapitalfond North-East Venture, der har base i København. Fonden blev lanceret 1. december 2013 som et datterselskab af North-East Family Office. Fondens formål er at investere i internationale vækstvirksomheder inden for det såkaldt ICT (information, consumer, technology) samt design og livsstil.

”Efter ni år har Martin valgt, at det er et godt tidspunkt for ham at stoppe i North-East Venture. Unders Martins ledelse har fonden været igennem en imponerende udvikling, som især de seneste år har vist sig i gode investeringer og virksomheder med et lovende potentiale. Vi takker Martin for hans store bidrag til at bringe North-East Venture frem til det, som fonden er i dag,” siger Jan-Ole Hansen, bestyrelsesformand i North-East Venture, i en skriftlig kommentar til KapitalWatch.

Momondo 
Han blev en del af et hold på fire iværksættere, som sammen udviklede og lancerede rejsesøgemaskinen Momondo 1. september 2006.Siden udviklede sig fra en søgetjeneste til flybilletter til også at indeholde søgning på f.eks. hoteller og tog. Det blev udviklet til at være et internationalt anerkendt rejsesite med en lang række tjenester på i alt 16 sprog, og Momondo bliver hædret i store medier som CNN og The Sunday Times. I flere omgange er Martin Lumbye med til at forhandle salg af enten ejerandele i Momondo eller hele Momondo. Første gang i er i 2007, hvor der sælges ejerandele til TV 2 Danmark. I 2011 sælges hele Momondo til britiske Cheapflights Media Ltd. Firmaet skifter samtidig navn til Momondo Group Ltd. Martin Lumbye fortsatte med at arbejde for Momondo frem til 2014.  I oktober 2014 købte og overtog den amerikanske kapitalfond Great Hill Partners Momondo Group.

Aarhus Festuge 
I 2003 tiltrådte Martin Lumbye jobbet som generalsekretær for Aarhus Festuge. Det blev til knap fire år i spidsen for den aarhusianske kulturinstitution. Han var med til at udvikle og gennemføre temaer som "Fra Aros til Eros", "Mit Livs Eventyr" og "Womania". Festugen i 2006 blev den sidste. Tidligere Borgmester og formand for Århus Festuge Nicolai Wammen (S) roste Martin Lumbye for at efterlade en meget stærk og dygtig organisation med balance i økonomien: "Martin har været en stor gevinst for Århus Festuge og dermed for byen. Festugen er en af de største kunst- og kulturfestivaler i Danmark, og Martin har på en meget personlig, dynamisk og kreativ facon været dygtig til at få Festugen til at favne både det internationale og det lokale. Det fortjener han meget stor ros for." Ifølge Lumbye selv skyldtes fratrædelsen personlige årsager, mens anonyme kilder meldte om intern uro og kritik fra Lumbyes eget personale: "Personer tæt på Århus Festuge har imidlertid angivet, at festugechefens afgang sker efter længere tids intern uro og kritik fra hans eget personale. Martin Lumbye erkendte, at han i flere tilfælde havde opdigtet poster, smykket sig med lånte titler og i det hele taget har forskønnet sit cv ligesom en række fremtrædende kulturfolk desuden havde stillet spørgsmålstegn ved hans kunstfaglige kvalifikationer."

Referencer 

Direktører fra Danmark